作者:李珏
標題:擊梧桐
內容:楓葉濃於染。秋正老、江上征衫寒淺。又是秦鴻過，霽煙外，寫出離愁幾點。年來歲去，朝生暮落，人似吳潮展轉。怕聽陽關曲，奈短笛喚起，天涯情遠。雙屐行春，扁舟嘯晚。憶昔鷗湖鶯苑。鶴帳梅花屋，霜月後、記把山扉牢掩。惆悵明朝何處，故人相望，但碧雲半斂。定蘇堤、重來時候，芳草如翦。